Charles, par la grâce de Dieu, roy de France, scavoir faisons à tous présens et advenir, nous avoir receu l’humble supplication de noz chers et bien amez les eschevins, manans et habitans de noz ville et chastel de Talant, contenant que, pour la singulière amour et bienveillance que noz prédécesseurs Ducs de Bourgoigne, et mesmement feuz de bonne mémoire Odon, Robert, Jehan et Charles, nos encestres et derniers décédés ducs de Bourgoigne, ont eu ausdits eschevins, bourgois, manans et habitans; iceulx noz prédécesseurs ducs ont donnés et octroyés aux prédécesseurs des diz suplians, pour eux et leurs successeurs, plusieurs beaux, previleges, franchises et libertez contenues, spécifiées et déclarées en leurs lettres de chartres à ces présentes attachées, soubs le contre scel de nostre chancellerie; requérans très humblement iceulx eschevins, manans et habitans iceulx previleges, franchises et libertez qui leur ont esté continuées et entretenues par nos diz prédécesseurs ducs de Bourgoigne, et mesmement par le dit duc Charles, dernier décédé, et ils ont joy et usés par si long temps qui n’est homme vivant qui ayt mémoire du contraire. Nous leur volons pareillement entretenir et confermer pour eulx et leurs successeurs, et sur ce leur impartir nostre grâce et libéralité. Pour ce est-il que nous, désirant entretenir, maintenir et garder les dits supplians en toutes et chacunnes leurs dittes libertez, previleges et franchises, les traiter et soulager doresenavant en toute faveur, douceur et amitié, inclinans par ce à leur supplication et requeste, pour ces causes et autres justes considérations à ce nous mouvans, les diz previleges, franchises et libertez ainsy données par nos diz prédécesseurs ducs de Bourgoigne aus diz eschevins, manans et habitans de Talant contenus es dites lettres de chartres autant, si avant et tout ainsy qu’ils et leurs prédécesseurs en ont justement et deument joy et usés, leur avons ratifié, confermé et approuvé, et par la teneur de ces présentes, de nostre grâce spéciale, plaine puissance et authorité royal, louons, confermons, ratiffions et approuvons, pour par eulx et leurs successeurs en joyr et user selon la forme et teneur des lettres de leurs dites chartes, et comme joy en a esté par ci devant par eulx et leurs dits prédécesseurs comme dit est. Si donnons en mandement par ces mesmes présentes, à noz amez et féaulx conseillers, les gens tenans nostre court de Parlement et de noz Comptes à Dijon, et à tous noz justiciers et officiers ou leurs lieutenans, et à chacun d’eulx si comme à luy appartiendra, que de noz présentes grâce, confirmation, ratiffication et approbation, ensemble des dits previleges, libertez et franchises, et de tout le contenu es dittes lettres de chartre, et en ces dittes présentes, ils fassent, seuffrent, permettent et laissent les dits eschevins, manans et habitans de noz dicte ville et chastel de Talant, et leurs successeurs joyr et user plainement et paisiblement, sans leur faire mettre ou donner, ne souffrir estre fait, mis ou donné ores ne pour le temps advenir aucun destourbier ou empeschement. Lequel se fait, mis ou donné leur estoit ou avoit esté au contraire, le réparent et mettent ou fassent réparer et remettre incontinant et sans délai au premier estat et deu. Car tel est nostre plaisir. Et affin que ce soit ferme chose et estable à tousjours, nous avons fait mettre nostre scel à ces dittes présentes, sauf en autres choses nostre droict et l’autruy en toutes. Donné à Dijon, au mois de juin l’an de grâce mil quatre cent quatre vingt et quatorze, et de nostre règne le unziesme. § Par le Roy, l’évesque de Saint-Malo, les seigneurs de Gyé et de Baudricourt, maréchaux de France, M. Jean de Ganay, président en la court de Parlement, Charles Gaillard, conseiller en la dite cour, Guillaume Volant et autres présens.